b"\n_START_ARTICLE_\nWestboron baptistikirkko\n_START_SECTION_\nKirkon lausuntoja\n_START_PARAGRAPH_\nWestboron baptistikirkko sai julkisuutta Suomessa vuonna 2000 uhattuaan tehd\xc3\xa4 Suomeen ekskursion, jossa Suomen lippu olisi poltettu Helsingin keskustassa. Taustalla oli se, ett\xc3\xa4 er\xc3\xa4s suomalainen oli v\xc3\xa4itt\xc3\xa4nyt kirkon kotisivuilla vastavalitun presidentin Tarja Halosen olevan lesbo. Lipunpoltton\xc3\xa4yt\xc3\xb6st\xc3\xa4 ei kuitenkaan koskaan pidetty._NEWLINE_Vuoden 2004 Intian valtameren maanj\xc3\xa4ristyksen j\xc3\xa4lkeen Phelps julisti tsunamin olleen Luojan rangaistus siveet\xc3\xb6nt\xc3\xa4 el\xc3\xa4m\xc3\xa4\xc3\xa4 viett\xc3\xa4neille ruotsalaisille (jotka olivat my\xc3\xb6s tuominneet pastori \xc3\x85ke Greenin kiihotuksesta kansanryhm\xc3\xa4\xc3\xa4 vastaan vankilaan, tosin h\xc3\xa4net vapautettiin my\xc3\xb6hemmin). Westboron baptistikirkko syytti Ruotsin kuningashuonetta moraalittomuudesta 2007. J\xc3\xa4rjest\xc3\xb6 l\xc3\xa4hetti Ruotsin kuningashuoneelle viestin otsikolla \xe2\x80\x9dRuotsi \xe2\x80\x93 sodomian, el\xc3\xa4imiin sekaantumisen ja insestin maa\xe2\x80\x9d. Mit\xc3\xa4 ilmeisimmin taustalla oli taas tapaus \xc3\x85ke Green._NEWLINE_Westboron baptistikirkko j\xc3\xa4rjesti mielenosoituksia Yhdysvaltain Irakin sodassa kuolleiden sotilaiden hautajaisissa, joissa se piti esill\xc3\xa4 homoutta vastustavia kylttej\xc3\xa4, koska sen mukaan Jumala salli kuolemat, koska Yhdysvalloissa siedet\xc3\xa4\xc3\xa4n homoja. Osa Yhdysvaltain osavaltioista kielsi ryhm\xc3\xa4n toiminnan vuoksi lailla mielenosoitukset muutamien satojen metrien p\xc3\xa4\xc3\xa4ss\xc3\xa4 hautajaisista, mit\xc3\xa4 Westboron baptistikirkko pit\xc3\xa4\xc3\xa4 sananvapauden rajoittamisena ja on ryhtynyt oikeustoimiin. My\xc3\xb6s Yhdysvaltain kongressi hyv\xc3\xa4ksyi toukokuussa 2006 Respect for America's Fallen Heroes Actin, joka kielsi mielenosoitukset sodissa kaatuneiden hautajaisissa. Kirkko tuomittiin lokakuun 2007 lopussa 11 miljoonan dollarin korvauksiin henkisen k\xc3\xa4rsimyksen aiheuttamisesta Albert Snyderille, jonka Irakissa kuolleen pojan hautajaisissa kirkon j\xc3\xa4senet olivat osoittaneet mielt\xc3\xa4 maaliskuussa 2006._NEWLINE_Hautajaisten mielenosoituskiellot kaatuivat maaliskuussa 2011 korkeimmassa oikeudessa, koska perustuslaki takaa sananvapauden._NEWLINE_Jokelan koulusurmien j\xc3\xa4lkeen kirkko kiitti Jumalaa yhdeks\xc3\xa4st\xc3\xa4 kuolleesta suomalaisesta ja ilmoitti sen olevan Jumalan kosto homoagendaa ajaville ateistiskandinaaveille. Samankaltaisen lausunnon kirkko antoi my\xc3\xb6s kymmenen uhria syyskuussa 2008 vaatineen Kauhajoen koulusurmien j\xc3\xa4lkeen. Tiedotteessaan kirkko sanoo Jumalan vihaavan Suomea sek\xc3\xa4 sen \xe2\x80\x9dalter-egoa\xe2\x80\x9d Ruotsia ja l\xc3\xa4hett\xc3\xa4neen ampujan muun muassa kostona homomy\xc3\xb6nteisyydest\xc3\xa4._NEWLINE_Tammikuussa 2008 kirkko ilmoitti osoittavansa mielt\xc3\xa4 n\xc3\xa4yttelij\xc3\xa4 Heath Ledgerin hautajaisissa. Ledger n\xc3\xa4ytteli useita homorooleja._NEWLINE_Homopiireiss\xc3\xa4 on oltu my\xc3\xb6s sit\xc3\xa4 mielt\xc3\xa4, ett\xc3\xa4 Phelpsin kirkko on itse asiassa tehnyt homoseksuaalien oikeuksien hyv\xc3\xa4ksi enemm\xc3\xa4n kuin useimmat aktivistit tekem\xc3\xa4ll\xc3\xa4 homofobiat julkisesti naurunalaisiksi._NEWLINE_Vuonna 2012 kirkon edustaja kertoi kirkon j\xc3\xa4rjest\xc3\xa4v\xc3\xa4n mielenilmauksen Newtownin kouluammuskelutapauksen uhrien hautajaisissa, koska tapaus oli rangaistus homouden sallivalle kansakunnalle."